PMIndiaData/PMIndiaSum huggingface dataset:
प्रधानमंत्री ने एशियाई प्रजाति के शेरों की संख्‍या में 27 फीसदी बढ़ोतरी की खबर पर खु‍शी जताई

प्रधानमंत्री श्री नरेन्‍द्र मोदी ने एशियाई प्रजाति के शेरों की संख्‍या में 27 फीसदी बढ़ोतरी की खबर पर खुशी जताई है। प्रधानमंत्री ने कहा, “एशियाई प्रजाति के शेरों की संख्‍या में 27 फीसदी की वृद्धि होने की खबर से मैं काफी प्रसन्‍न हूं। स्‍थानीय लोगों, अधिकारियों एवं वन्‍य जीव प्रेमियों की निश्चित तौर पर तारीफ की जानी चाहिए क्‍योंकि उनके प्रयासों से ही यह वृद्धि संभव हो पायी है।”
इस्राइल में प्रधानमंत्री ने भारतीय समुदाय संबोधित किया

प्रधानमंत्री श्री नरेन्द्र मोदी ने बुधवार को इस्राइल के तेल अवीव में हुए एक कार्यक्रम के दौरान भारतीय समुदाय को संबोधित किया। उन्होंने यह कहते हुए अपनी बात शुरू की कि पहली बार कोई भारतीय प्रधानमंत्री इस्राइल के दौरे पर आया है और आजादी के बाद ऐसा करने में 70 साल का लंबा समय लग गया। उन्होंने गर्मजोशी से स्वागत करने और उनकी पूरी यात्रा के दौरान सम्मान देने के लिए इस्राइली प्रधानमंत्री बेंजामिन नेतन्याहू का धन्यवाद किया। उन्होंने कहा कि भले ही दोनों देशों के बीच राजनयिक रिश्ते 25 साल पुराने ही हों, लेकिन भारत और इस्राइल के संबंध कई शताब्दियों से हैं। प्रधानमंत्री ने कहा कि उन्हें बताया गया है, 13वीं शताब्दी में भारतीय सूफी संत बाबा फरीद यरुशलम आए थे और उन्‍होंने यहां एक गुफा में साधना की थी। प्रधानमंत्री ने भारत और इस्राइल के बीच पारंपरिक, सांस्कृतिक, विश्वास और मित्रतापूर्ण संबंधों का वर्णन किया। उन्होंने भारत और इस्राइल के त्योहारों में समानता का भी जिक्र किया। इस संदर्भ में, प्रधानमंत्री ने होली और पुरिम, दीवाली और हनुका का उदाहरण दिया। प्रधानमंत्री ने इस्राइल द्वारा की गई शानदार तकनीकी प्रगति और उसकी लंबी बहादुरी एवं शहादत की परंपरा का उल्लेख किया। प्रधानमंत्री ने पहले विश्व युद्ध के दौरान हैफा की आजादी में भारतीय सैनिकों द्वारा निभाई गई भूमिका को याद किया। उन्होंने भारतीय यहूदी समुदाय के भारत और इस्राइल दोनों के लिए किए गए योगदान का उल्लेख किया। प्रधानमंत्री ने इस्राइल की नवाचार की भावना की सराहना की। उन्होंने कहा कि इस्राइल ने जियो-थर्मल पावर, सौर पैनल, एग्रो-बायोटेक्नॉलाजी और सुरक्षा के क्षेत्र में शानदार प्रगति की है। प्रधानमंत्री ने हाल के दिनों में भारत में किए गए सुधारों का भी जिक्र किया। उन्होंने जीएसटी लागू करने, प्राकृतिक संसाधनों की नीलामी, बीमा एवं बैंकिंग क्षेत्र के सुधार और कौशल विकास समेत कई पहलों का उल्लेख किया। उन्होंने कहा कि सरकार का लक्ष्य 2022 तक किसानों की आय को दोगुना करना है। प्रधानमंत्री ने कहा कि भारत में दूसरी हरित क्रांति के लिए इस्राइल के साथ साझेदारी काफी महत्वपूर्ण है। उन्होंने कहा, विज्ञान, नवाचार और अनुसंधान भविष्य में भारत और इस्राइल के संबंधों का आधार बन सकते हैं। प्रधानमंत्री ने 26/11 के मुंबई आतंकी हमले में सुरक्षित बचे बच्चे मोशे होल्तजबर्ग से हुई मुलाकात को भी याद किया। उन्होंने इस्राइल में रहने वाले भारतीय समुदाय के लोगों को आश्वासन दिया कि इस्राइल में अनिवार्य सैन्य सेवा करने के बावजूद उन्हें ओसीआई कार्ड दिया जाएगा। प्रधानमंत्री कहा कि इस्राइल में भारतीय सांस्कृतिक केंद्र स्थापित किया जाएगा। उन्हें यह भी घोषणा की कि जल्द ही दिल्ली, मुंबई और तेल अवीव के बीच सीधी उड़ान सेवा शुरू कर दी जाएगी।
प्रधानमंत्री ने उजबेकिस्‍तान के राष्‍ट्रपति श्री इस्‍लाम करीमोव के निधन पर शोक जताया

प्रधानमंत्री श्री नरेंद्र मोदी ने उजबेकिस्‍तान के राष्‍ट्रपति श्री इस्‍लाम करीमोव के निधन पर शोक व्‍यक्‍त किया हे। अपने शोक संदेश में प्रधानमंत्री ने कहा कि – ‘’मुझे उजबेकिस्‍तान के राष्‍ट्रपति श्री इस्‍लाम करीमोव के निधन पर शोक पहुंचा है। ईश्‍वर उनकी आत्‍मा को शांति प्रदान करे।‘’
कैबिनेट ने चिकित्‍सा की पारंपरिक प्रणालियों और होम्‍योपैथी के क्षेत्र में सहयोग के लिए भारत और ब्राजील के बीच सहमति पत्र को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने चिकित्‍सा की पारंपरिक प्रणालियों और होम्‍योपैथी के क्षेत्र में सहयोग के लिए भारत और ब्राजील के बीच सहमति पत्र (एमओयू) को स्‍वीकृति दे दी है। लाभ : इस एमओयू से चिकित्‍सा की पारंपरिक प्रणालियों के क्षेत्र में भारत और ब्राजील के बीच द्विपक्षीय सहयोग बढ़ जाएगा। भारत और ब्राजील की साझा सांस्‍कृतिक विरासत को ध्‍यान में रखते हुए यह एमओयू दोनों ही देशों के लिए काफी महत्‍वपूर्ण साबित होगा। पृष्‍ठभूमि : भारत में औषधीय पौधों सहित चिकित्‍सा की पारंपरिक प्रणालियां काफी विकसित हैं, जिनमें वैश्विक स्‍वास्‍थ्‍य परिदृश्‍य को ध्‍यान में रखते हुए असीम क्षमता है। भारत और ब्राजील के बीच अत्‍यंत घनिष्‍ठ एवं बहुआयामी संबंध द्विपक्षीय स्‍तर के साथ-साथ ब्रिक्‍स, बेसिक, जी-20, जी-4 एवं बीएसए जैसे बहुपक्षीय स्‍तर और इसके अलावा बहुपक्षीय संगठनों जैसे कि संयुक्‍त राष्‍ट्र, विश्‍व व्‍यापार संगठन, यूनेस्‍को और विश्‍व स्‍वास्‍थ्‍य संगठन में भी परिलक्षित होते हैं। यही नहीं, ब्राजील समूचे लैटिन अमेरिका और कैरिबियाई क्षेत्र में भारत के सर्वाधिक महत्‍वपूर्ण व्‍यापार साझेदारों में से एक है। औषधीय पौधों पर आधारित अनगिनत स्‍वास्‍थ्‍य प्रणालियों और पारंपरिक चिकित्‍सा के उपयोग के लंबे इतिहास के साथ भारत और ब्राजील दोनों ही जैव विविधता के मामले में काफी समृद्ध हैं। आयुर्वेद, योग और अन्‍य पारंपरिक प्रणालियां ब्राजील में भी लोकप्रिय हैं।
मंत्रिमंडल ने भारत और सूरीनाम के बीच स्‍वास्‍थ्‍य एवं औषधि क्षेत्र में सहयोग के लिए समझौता ज्ञापन को मंज़ूरी दी

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में भारत सरकार और सूरीनाम सरकार के स्‍वास्‍थ्‍य मंत्रालयों के बीच स्‍वास्‍थ्‍य और औषधि के क्षेत्र में समझौता ज्ञापन को मंजूरी दी गई। इस द्विपक्षीय समझौता ज्ञापन से भारत और सूरीनाम के स्‍वास्‍थ्‍य एवं परिवार कल्‍याण मंत्रालयों के बीच स्‍वास्‍थ्‍य क्षेत्र में संयुक्‍त पहल और प्रौद्योगिकी विकास के जरिए सहयोग को प्रोत्‍साहन मिलेगा। इससे भारत और सूरीनाम के बीच द्विपक्षीय संबंध सुदृढ़ होंगे। इससे जन स्‍वास्‍थ्‍य प्रणाली में विशेषज्ञता की भागीदारी को बढ़ाकर और विभिन्‍न प्रासंगिक क्षेत्रों में परस्‍पर अनुसंधान गतिविधियों का विकास कर आत्‍मनिर्भर भारत के लक्ष्‍य को प्राप्‍त किया जा सकेगा। मुख्‍य विशेषताएं : दोनों सरकारों के बीच जिन मुख्‍य विषयों में सहयोग किया जाएगा वे इस प्रकार हैं– चिकित्‍सकों, चिकित्‍सा अधिकारियों, अन्‍य स्‍वास्‍थ्‍य पेशेवरों और विशेषज्ञों का आदान–प्रदान और प्रशिक्षण। मानव संसाधन और स्‍वास्‍थ्‍य देखभाल सुविधाओं के विकास में सहायता। स्‍वास्‍थ्‍य के क्षेत्र में मानव संसाधन को अंशकालिक प्रशिक्षण प्रदान करना। फार्मास्‍युटिकल्‍स, चिकित्‍सकीय उपकरणऔर प्रसाधन सामग्री संबंधी विनियमन और इस संबंध में सूचना का आदान–प्रदान। फार्मास्‍युटिकल्‍स क्षेत्र में व्‍यवसाय विकास के अवसरों को बढ़ाना। जैविक और अनिवार्य औषधियों की खरीद और औषधि आपूर्ति स्रोतों संबंधी सहायता। चिकित्‍सा उपकरणों और फार्मास्‍युटिकल्‍स उत्‍पादों की खरीद। तंबाकू नियंत्रण। मानसिक स्‍वास्‍थ्‍य का विकास। 10. अवसाद की जल्‍द पहचान और प्रबंधन। 11. डिजिटल स्‍वास्‍थ्‍य एवं टेली–मेडिसिन। 12. अन्‍य कोई भी सहयोग का क्षेत्र, जिसे दोनों पक्ष तय करें।
ऑस्ट्रेलियाई संसद ने भारत के साथ मुक्त व्यापार समझौते को मंजूरी दी

प्रधानमंत्री श्री नरेन्द्र मोदी ने ऑस्ट्रेलियाई संसद द्वारा भारत के साथ मुक्त व्यापार समझौते को मंजूरी दिए जाने पर ऑस्ट्रेलिया के प्रधानमंत्री श्री एंथनी अल्बनीस को धन्यवाद दिया है। श्री मोदी ने यह भी कहा कि आर्थिक सहयोग और व्यापार समझौते (ईसीटीए) का हमारे व्यापारिक समुदायों द्वारा भरपूर स्वागत किया जाएगा तथा यह भारत-ऑस्ट्रेलिया व्यापक रणनीतिक साझेदारी को और मजबूत करेगा। ऑस्ट्रेलियाई प्रधानमंत्री एंथोनी अल्बनीस के एक ट्वीट के जवाब में, प्रधानमंत्री ने ट्वीट किया; “धन्यवाद पीएम @AlboMP! भारत-ऑस्ट्रेलिया ईसीटीए के लागू होने का हमारे व्यापारिक समुदायों द्वारा भरपूर स्वागत किया जाएगा तथा यह भारत-ऑस्ट्रेलिया व्यापक रणनीतिक साझेदारी को और मजबूत करेगा।”
प्रधानमंत्री ने बुनियादी ढांचा परियोजनाओं के लिए आधारशिला रखी, मोकामा में जनसभा को संबोधित किया

प्रधानमंत्री श्री नरेन्‍द्र मोदी ने आज बिहार के मोकामा में नमामि गंगे कार्यक्रम के तहत चार सीवरेज परियोजनाओं और चार राष्‍ट्रीय राजमार्ग परियोजनाओं के लिए आधारशिला रखी। इन परियोजनाओं का कुल परिव्‍यय 3,700 करोड़ रुपये से अधिक है। एक विशाल जनसभा को संबोधित करते हुए प्रधानमंत्री ने कहा कि महान कवि रामधारी सिंह दिनकर जी के साथ करीबी से जुड़ी धरती पर आकर उन्‍हें खुशी हो रही है। उन्होंने सभी को आश्‍वस्‍त किया कि केंद्र सरकार और राज्य सरकार बिहार के विकास के लिए हरसंभव प्रयास करेगी। प्रधानमंत्री ने कहा कि सरकार लोगों की आकांक्षाओं को पूरा करने के लिए अथक प्रयास कर रही है। उन्होंने कहा कि जिन परियोजनाओं की आधारशिला आज रखी जा रही है उनसे बिहार के विकास को गति मिलेगी। उन्‍होंने कहा कि सरकार सड़क निर्माण की रफ्तार बढ़ाने पर ध्‍यान केंद्रित कर रही है। उन्‍होंने कहा कि नमामि गंगे से संबंधित परियोजनाएं गंगा नदी को बचाने में मदद करेंगी। हाल में शुरू किए गए अंत्‍योदय एक्‍सप्रेस का उल्‍लेख करते हुए उन्‍होंने कहा कि इनसे बिहार, पूर्वी भारत और देश के अन्‍य भागों के बीच कनेक्टिविटी में सुधार होगा। अच्‍छी कनेक्टिविटी से बेहतर विकास होने पर जोर देते हुए प्रधानमंत्री ने कहा कि सड़क, रेलवे और जलमार्ग पर जोर दिया जा रहा है। जिन चार राष्‍ट्रीय राजमार्ग परियोजनाओं के लिए आधारशिला रखी गई है उनमें शामिल हैं: – राष्ट्रीय राजमार्ग 31 के अंटा-सिमरिया खंड को 4 लेन बनाना और 6 लेन वाला गंगा सेतु का निर्माण – राष्ट्रीय राजमार्ग 31 के बख्तियारपुर-मोकामा खंड को 4 लेन बनाना – राष्ट्रीय राजमार्ग 107 के महेशखूंट-सहरसा-पूर्णिया खंड पर 2-लेन का निर्माण – एनएच 82 के बिहारशरीफ-बरबिघा-मोकामा खंड पर 2-लेन का निर्माण चार सीवरेज परियोजनाओं में बेऊर में सीवेज ट्रीटमेंट प्लांट, बेऊर में सीवर नेटवर्क के साथ सिवरेज प्रणाली, करमालीचक में सीवेज ट्रीटमेंट प्लांट और सैदपुर में एसटीपी एवं सीवर नेटवर्क शामिल हैं। इन परियोजनाओं से कुल मिलाकर 120 एमएलडी नई एसटीपी क्षमता सृजित होगी और बेऊर के लिए मौजूदा 20 एमएलडी का उन्‍नयन होगा।
प्रधानमंत्री ने विश्व युद्धों के दौरान इटली में लड़े भारतीय सैनिकों के स्मरणोत्सव में शामिल सिख समुदाय और संस्थानों के प्रतिनिधियों से मुलाकात की

प्रधानमंत्री श्री नरेन्द्र मोदी ने प्रथम विश्व युद्ध और द्वितीय विश्व युद्ध में इटली में लड़े भारतीय सैनिकों के स्मरणोत्सवमें शामिल सिख समुदाय और संस्थानों के प्रतिनिधियों सहित विभिन्न संगठनों के सदस्यों से मुलाकात की और बातचीत की। प्रधानमंत्री ने इन युद्धों में भारतीय सैनिकों द्वारा दिखाई गई वीरता को श्रद्धांजलि दी।
प्रधानमंत्री ने राज्यों के मुख्य सचिवों के साथ दो दिन व्यतीत किए

प्रधानमंत्री श्री नरेन्द्र मोदी ने दिल्ली में राज्यों के मुख्य सचिवों के दो दिवसीय सम्मेलन में भाग लिया, जो आज समाप्त हुआ। एक ट्वीट थ्रेड में, प्रधानमंत्री ने मुख्य सचिवों के साथ बातचीत के दौरान जोर दिए गए विषयों के बारे में विस्तार से बताया। उन्होंने ट्वीट किया: “पिछले दो दिनों के दौरान, हम दिल्ली में मुख्य सचिवों के सम्मेलन में व्यापक चर्चाओं के साक्षी रहे हैं। आज के मेरे संबोधन के दौरान, उन विषयों की एक विस्तृत श्रृंखला पर जोर दिया गया, जो लोगों के जीवन को बेहतर बना सकते हैं और भारत के विकास पथ को मजबूती प्रदान कर सकते हैं। दुनिया की निगाहें भारत पर होने के साथ, अपने युवाओं की प्रतिभा के समृद्ध भंडार के सहारे आने वाले वर्ष हमारे राष्ट्र के होंगे। ऐसे समय में अवसंरचना, निवेश, नवाचार और समावेशन के चार स्तंभ सभी क्षेत्रों में सुशासन को बढ़ावा देने के हमारे प्रयासों को आगे बढ़ायेंगे। मेरा दृढ़ विश्वास है कि हमें अपने एमएसएमई सेक्टर को लगातार मजबूत करते रहना है। आत्मनिर्भर बनने और आर्थिक विकास को बढ़ावा देने के लिए यह बेहद महत्वपूर्ण है। स्थानीय उत्पादों को लोकप्रिय बनाना भी उतना ही महत्वपूर्ण है। साथ ही, मैंने अर्थव्यवस्था के हर क्षेत्र में गुणवत्ता की आवश्यकता पर भी प्रकाश डाला। मैंने मुख्य सचिवों से अनावश्यक अनुपालनों और पुराने हो चुके कानूनों व नियमों को समाप्त करने पर ध्यान केन्द्रित करने का आह्वान किया। ऐसे समय में जब भारत अभूतपूर्व सुधारों की शुरुआत कर रहा है, आवश्यकता से अधिक नियमन और नासमझी भरे प्रतिबंधों की कोई गुंजाइश नहीं है। जिन कुछ अन्य मुद्दों पर मैंने बात की, उनमें पीएम गति शक्ति और इस विजन को साकार करने के लिए तालमेल बनाना शामिल हैं। मैंने मुख्य सचिवों से मिशन लाइफ के प्रति उत्साह का संचार करने और बड़े पैमाने पर सामूहिक भागीदारी के साथ अंतरराष्ट्रीय पोषक अनाज वर्ष मनाने का आग्रह किया।”
प्रधानमंत्री श्री नरेन्‍द्र मोदी ने आयुष्मान भारत की ‘1 करोड़वीं’ लाभार्थी के साथ बातचीत की

प्रधानमंत्री ने आयुष्मान भारत से जुड़े डॉक्टरों, नर्सों और अन्य सभी लोगों के प्रयासों की सराहना की प्रधानमंत्री ने कहा, ‘आयुष्मान भारत का सबसे बड़ा लाभ पोर्टेबिलिटी और किफायती एवं बेहतरीन चिकित्सा सेवा है’ प्रधानमंत्री श्री नरेन्‍द्र मोदी ने आज इस बात पर प्रसन्‍नता व्‍यक्‍त की कि ‘आयुष्मान भारत’ के तहत लाभार्थियों की संख्या एक करोड़ का आंकड़ा पार कर गई है। प्रधानमंत्री ने अनेक ट्वीट्स में कहा है कि हर भारतीय इस पर गौरवान्वित महसूस करेगा कि यह संख्या 1 करोड़ का आंकड़ा पार कर गई है। उन्होंने कहा, ‘दो साल से भी कम समय में इस पहल का अनगिनत लोगों के जीवन पर सकारात्मक प्रभाव पड़ा है। मैं सभी लाभार्थियों और उनके परिवारों को बधाई देता हूं। मैं उनके अच्छे स्वास्थ्य के लिए मंगल-कामना भी करता हूं।’ श्री मोदी ने कहा, ‘ मैं आयुष्मान भारत से जुड़े डॉक्टरों, नर्सों, स्वास्थ्य कर्मियों और अन्य सभी लोगों के अथक प्रयासों की सराहना करता हूं।’ प्रधानमंत्री ने कहा, ‘इन सभी लोगों के प्रयासों ने इसे दुनिया का सबसे बड़ा स्वास्थ्य कार्यक्रम बना दिया है। इस पहल ने अनगिनत भारतीयों, विशेषकर गरीबों और बुनियादी सुविधाओं से वंचित लोगों का विश्वास जीता है।’ आयुष्मान भारत के फायदों की चर्चा करते हुए प्रधानमंत्री ने कहा कि इसके सबसे बड़े लाभों में से एक ‘पोर्टेबिलिटी’ है। श्री मोदी ने अपने ट्वीट में कहा है, ‘ लाभार्थी न केवल जहां वे पंजीकृत हैं, बल्कि भारत के अन्य हिस्सों में भी बेहतरीन और किफायती चिकित्सा सेवा प्राप्त कर सकते हैं। इससे उन लोगों को काफी सहूलियत होती है जो अपने घर से दूर कहीं और काम करते हैं या ऐसी जगह पर पंजीकृत हैं जहां के निवासी वे नहीं हैं।’ प्रधानमंत्री ने कहा कि वह वर्तमान परिस्थिति के कारण आयुष्मान भारत के लाभार्थियों के साथ संवाद करने में असमर्थ हैं। हालांकि, उन्होंने मेघालय की पूजा थापा के साथ टेलीफोन पर बातचीत की जो आयुष्मान भारत की 1 करोड़वीं लाभार्थी हैं।
गुरु नानक जयंती के अवसर पर प्रधानमंत्री का श्री गुरू नानक देव जी को नमन

प्रधानमंत्री श्री नरेंद्र मोदी ने गुरु नानक जयंती पर श्री गुरु नानक देवजी को नमन किया है। प्रधानमंत्री ने कहा “श्री गुरु नानक देवजी ने हमें सत्य, धार्मिकता और करुणा का मार्ग सिखाया। वह समाज से अन्याय और असमानता को खत्म करने की दिशा में प्रतिबद्ध थे। उन्होंने शिक्षा की शक्ति में भी विश्वास किया। प्रधान मंत्री ने कहा कि हम उन्हें उनके जयंती पर नमन करते हैं और उनके प्रेरक विचारों को याद करते हैं।
प्रधानमंत्री ने एम एस स्वाामीनाथन पर लिखी गई पुस्तक श्रृंखलाओं : ‘दी क्वें स्टा फोर ए वर्ल्डी विदआउट हंगर’ के दो भागों का लोकार्पण किया

प्रधानमंत्री श्री नरेंद्र मोदी ने आज विख्‍यात कृषि वैज्ञानिक डॉ. एम एस स्‍वामीनाथन के व्‍यक्तित्‍व पर लिखी गई पुस्‍तक शृंखला के दो भागों का लोकापर्ण किया। इस श्रृंखला का शीर्षक – एम एस स्‍वामीनाथन : दी क्‍वेंस्‍ट फोर ए वर्ल्‍ड विदआउट हंगर’ है। इस अवसर पर अनेक केंद्रीय मंत्री और अन्‍य गणमान्‍य लोग उपस्थित थे। इस अवसर पर अपने विचार रखते हुए प्रधानमंत्री ने उन क्षणों को याद दिलाया कि गुजरात के मुख्‍यमंत्री के कार्यकाल के रूप में उन्‍होंने प्रोफेसर स्‍वामीनाथन के साथ सलाह मशविरा करके मृदा स्‍वास्‍थ्‍य कार्ड पहल की शुरूआत की थी। प्रोफेसर स्‍वामीनाथन की लगन और वचनबद्धता की प्रशंसा करते हुए प्रधानमंत्री ने उन्‍हें एक ‘किसान वैज्ञानिक’ बताया – मात्र ‘कृषि वैज्ञानिक’ की अपेक्षा वे किसानों के वैज्ञानिक थे। प्रधानमंत्री ने कहा कि प्रोफेसर स्‍वामीनाथन की विशेषताओं को जमीनी हकीकतों को यथार्थ धरातल से जोड़ती हैं। उन्‍होंने प्रोफेसर स्‍वामीनाथन की सादगी को भी सराहा। कृषि क्षेत्र की वर्तमान चुनौतियों का उल्‍लेख करते हुए प्रधानमंत्री ने कहा कि कृषि क्षेत्र की सफलता को पूर्वी भारत में विस्‍तार दिए जाने की आवश्‍यकता है और वैज्ञानिक एवं प्रौद्योगिकी गत उपायों को इसे यथार्थ रूप दिया जाना अपेक्षित है। प्रधानमंत्री ने कहा कि आधुनिक वैज्ञानिक पद्यतियों तथा पारंपरिक कृषि ज्ञान के सम्मिश्रण से सर्वोत्‍तम परिणाम प्राप्‍त किए जा सकते हैं। कतिपय राज्‍यों का उदाहरण देते हुए प्रधानमंत्री ने कहा कि भारत के प्रत्‍येक जिले की एक अपनी ‘कृषि पहचान,’ होनी चाहिए। उन्‍होंने कहा कि इससे विपणन को बढ़ावा और औद्योगिक-क्‍लस्‍टरों की तर्ज पर कृषि-क्‍लस्‍टर का विकास करने में मदद मिलेगी। प्रधानमंत्री ने वर्ष 2022 तक किसानों की आमदनी को दोगुना करने के लक्ष्‍य का उल्‍लेख किया और बताया कि इसके लिए अनेक महत्‍वपूर्ण क्षेत्र में लक्ष्‍य परक दृष्टिकोण अपनाये जाने की जरूरत है। उन्‍होंने इस बात संतोष प्रकट किया कि पिछली कृषि बीमा योजनाओं की अपेक्षा प्रधानमंत्री फसल बीमा योजना को कृषक समुदाय बड़े पैमाने पर अंगीकार कर रहा है। उन्‍होंने कहा कि इससे किसानों की जोखिम उठाने की सामर्थ्‍य बढ़ाने में मदद मिलेगी और नवाचार को ‘प्रयोगशाला से खेत’ तक पहुंचाने की प्रक्रिया आसान बनेगी। डॉ. एम एस स्‍वामीनाथन ने प्रधानमंत्री के उदगारों के प्रति धन्‍यवाद ज्ञापित किया और उनके दृष्टिकोण को सराहा। उन्‍होंने प्रौद्योगिकी और लोक नीति के बीच सामंजस्‍य के महत्‍व पर जोर डाला।
प्रधानमंत्री ने श्री नरसिंहभाई पटेल के देहावसान पर दुख व्यक्त किया

प्रधानमंत्री श्री नरेन्द्र मोदी ने स्वतंत्रता सेनानी श्री नरसिंहभाई पटेल के देहावसान पर गहरा दुख व्यक्त किया और स्वतंत्रता संग्राम में उनके योगदान को स्मरण किया। प्रधानमंत्री ने ट्वीट किया हैः નવસારીના સ્વાતંત્ર્યસેનાની શ્રી નરસિંહભાઇ પટેલના અવસાનથી દુઃખ અનુભવું છું. દેશની આઝાદીની લડાઈમાં તેઓનું યોગદાન સદાય અવિસ્મરણીય રહેશે. સદ્ગતના આત્માની શાંતિ માટે પ્રાર્થના તથા શોકગ્રસ્ત પરિવારને સાંત્વના. ૐ શાંતિ: || एमजी/एएम/एकेपी
प्रधानमंत्री का राष्ट्रीय खेल दिवस पर संदेश

प्रधानमंत्री श्री नरेन्द्र मोदी ने राष्ट्रीय खेल दिवस के अवसर पर, पूरे भारत में सभी खेल प्रेमियों को बधाई दी है और उम्मीद जताई है कि खेल और खेल भावना सदैव हमारे समाज में रोशनी करती रहेगी। प्रधानमंत्री ने कहा, “राष्ट्रीय खेल दिवस के अवसर पर मैं भारत के सभी खेल प्रेमियों को बधाई देता हूं और आशा करता हूं कि खेल और खेल भावना सदैव हमारे समाज में रोशनी करती रहेगी।”
प्रधानमंत्री ने नीति आयोग द्वारा अयोजित “चैंपियंस ऑफ़ चेंज” पहल पर युवा उद्यमियों को संबोधित किया

प्रधानमंत्री ने नीति आयोग द्वारा प्रवासी भारतीय केन्द्र में “चैंपियंस ऑफ़ चेंज” पहल पर युवा उद्यमियों को संबोधित किया। युवा उद्दमियों के 6 समूहों ने साफ्ट पावर – अतुल्य भारत 2.0, शिक्षा और दक्षता विकास, स्वास्थय और पोषाहार, सतत कल को ऊर्जावान बनाना, 2022 तक न्यू इंडिया जैसे विषयों पर प्रधानमंत्री के समक्ष प्रजेन्टेशन दी। उधमियों द्वारा दिये गये प्रजेन्टेशन में प्रस्तुत नये विचारों और नवाचारों की प्रशंसा करते हुए कहा कि पिछले जमाने में बडे पैमाने पर लोगो की जरूरत सामाजिक पहल से पूरी हो जाती थी और समाज के प्रसिद्ध लोगों द्वारा इन आन्दोलनों का नेतृत्व किया जाता था। प्रधानमंत्री ने कहा “चैम्पियन्स ऑफ़ चेंज पहल को राष्ट्र और समाज के लाभ के लिए भिन्न ताकतों को साथ लाने के प्रयास की एक पहल बताया। प्रधानमंत्री ने कहा कि इस पहल को हर सम्भव ढंग से आगे बढाया और संस्थागत बनाया जाएगा। यह भी कोशिश हो सकती है कि आज प्रेजेन्टेशन देने वाले समूहों को केन्द्र सरकार के संबंधित विभागों और मंत्रालयों के साथ संबध किया जाए। उन्होंने पद्म पुरस्कार का उदाहरण देते हुए बताया कि किस तरह अब तक समाज मे अनजान बने रहे हीरो को पहचान प्रदान करने के लिए प्रक्रियाओं को किस प्रकार दुरूस्त किया गया है। प्रधानमंत्री ने कहा कि केन्द्र सरकार में वरिष्ठ अधिकारियों की टीम लोगों की बेहतरी के लिए नये उपाय और तौर तरीके खोजने के लिए प्रतिबद्ध है। उन्होंने संबंधित समूहों में अपने विचारों को जारी रखने के लिए उद्मियों को प्रोत्साहित किया। उन्होंने कहा कि यदि वे ऐसा करते है तो इससे सुशासन के उद्देश्य को आगे बढाने में काफी मदद मिल सकती है। प्रधानमंत्री ने कहा कि केन्द्र सरकार द्वारा अनेक छोटी पहलें की गयी है जिनके उल्लेखनीय परिणाम सामने आये हैं। उन्होंने कहा कि दस्तावेजों के स्वंय सत्यापन करने के माध्यम से आम आदमी पर विश्वास करना ऐसी ही एक पहल है। उन्होंने केन्द्र सरकार में समूह ग और ख के पदों के लिए Interview समाप्त किये जाने का भी उल्लेख किया। श्री नरेन्द्र मोदी ने आज कहा कि हरेक कमी को दूर करने के लिए एक APP उपलब्ध है। उन्होंने कहा कि प्रौद्योगिकी और नवाचार को सुशासन का माध्यम बनाने के लिए उपयोग किया जाना चाहिए। उन्होंने कहा कि ग्रामीण अर्थव्यवस्था में संपोषण के लिए विकेन्द्रिकृत ढांचा महत्वपूर्ण है। इस संदर्भ में उन्होंने बदलाव लाने की प्रक्रिया में स्टार्ट-अप की भूमिका का उल्लेख किया। प्रधानमंत्री ने समाज में अच्छे अध्यापकों के महत्व पर जोर डाला। उन्होंने कहा शिक्षा की गुणवत्ता में प्रौद्योगिकी बडी तेजी से सुधार ला सकती है। प्रधानमंत्री ने उद्मियों को अपने कर्मचारियों के बीच सरकार की समाज कल्याण कारी योजनाओं को बढावा देने के लिए प्रोत्साहित किया। उन्होंने इस बात पर जोर डाला कि करोड़ो सामान्य नागरिकों के प्रयासों के माध्यम से ही न्यू इंडिया का निर्माण हो सकता है। इस अवसर पर अनेक केन्द्रीय मंत्री, नीति आयोग के उपाध्यक्ष श्री अरविंद पनगढिया और केन्द्र सरकार के वरिष्ठ अधिकारी गण उपस्थित थे। नीति आयोग के मुख्य कार्यकारी अधिकारी श्री अमिताभ कांत द्वारा इस कार्यक्रम का समन्वय किया गया।
देश भर में मनाए जा रहे विभिन्न त्योहारों के अवसर पर प्रधानमंत्री ने देशवासियों को हार्दिक शुभकामनाएं दी

प्रधानमंत्री श्री नरेन्द्र मोदी ने देश भर में मनाए जा रहे विभिन्न त्योहारों के अवसर पर देशवासियों को हार्दिक शुभकामनाएं दी हैं। प्रधानमंत्री ने अपने संदेश में लिखा, “मैं आज देशभर में मनाए जा रहे विभिन्न त्योहारों पर देशवासियों को हार्दिक शुभकामनाएं देता हूं। देशभर में त्योहार का जोश हर्षित करने वाला है। यह भारत की विविधता का जश्न है, जिस पर हमें गर्व है।” प्रधानमंत्री ने लिखा है:- आप सभी को मकर संक्रांति की हार्दिक शुभकामनाएं! उत्तरायण की ढेर सारी शुभकामनाएं। आकाश को रंग-बिरंगी पतंगों से भरा हुआ देखकर खुशी हो रही है। दोस्तों और परिवार के साथ आपका यह दिन बहुत अच्छा हो! ઉત્તરાયણ નિમિત્તે શુભેચ્છાઓ। રંગબેરંગી પતંગોથી અચ્ચાદિત આકાશ નયનરમ્ય છે. પરિવાર જનો અને મિત્રો સાથે અદ્ભુત દિવસ વિતાવો. तमिलनाडु में पोंगल मना रहे दोस्तों को मेरी शुभकामनाएं! मेहनती किसानों को अच्छी फसल के लिए शुभकामनाएं। यह उनके जीवन में खुशहाली लाए। தமிழக மக்களுக்கு இனிய பொங்கல் நல்வாழ்த்துக்கள். கடின உழைப்பை வித்திட்ட விவசாயிகளுக்கு சிறப்பான அறுவடையும் வளமும் கிடைக்க வாழ்த்துகிறேன். भोगी के शुभ अवसर पर मेरी बहुत-बहुत शुभकामनाएं! यह खास दिन सभी के जीवन में खुशहाली लाए और एक बेहतर कल का निर्माण हो। అందరికీ భోగి పండగ శుభాకాంక్షలు. ఈ పండగ అందరికీ సుఖసంతోషాలు ఇవ్వాలని ఆకాంక్షిస్తున్నా. ఆనందమయమైన రేపటికి ఇది నాంది కావాలి. माघ बिहू के शुभ अवसर पर असम के लोगों को मेरी ढेर सारी शुभकामनाएं। यह त्योहार आप सभी के जीवन को खुशियों से भर दे और आप हमेशा स्वस्थ रहें। মাঘ বিহুৰ শুভক্ষণত সমূহ অসমবাসী ৰাইজলৈ শুভেচ্ছা জ্ঞাপন কৰিলো। এই উত্সৱে আটাইৰে মাজত সুখ, শান্তি আৰু সমৃদ্ধি কঢ়িয়াই আনক.
प्रधानमंत्री ने ‘प्रधानमंत्री जन-धन योजना’ की सफल शुरुआत के लिए बैंक अधिकारियों और कर्मचारियों की सराहना की

प्रधानमंत्री श्री नरेन्‍द्र मोदी ने प्रधानमंत्री जन-धन योजना की सफल शुरुआत के लिए बैंक अधिकारियों और कर्मचारियों के उल्‍लेखनीय कार्य की सराहना की है। प्रधानमंत्री ने एक ई-मेल में लिखा है कि वह इस योजना को अब तक मिले अभूतपूर्व जन समर्थन से अभिभूत हैं। इस योजना की शुरुआत के पहले पांच सप्‍ताह में ही पांच करोड़ से ज्‍यादा बैंक खाते खोले जा चुके हैं, जबकि योजना के पहले वर्ष में 7.5 करोड़ खाते खोले जाने का लक्ष्‍य है। श्री मोदी ने कहा, ‘यह सफलता आपके परिश्रम और प्रतिबद्धता की बदौलत मिली है। मैं आपसे अनुरोध करता हूं कि देश में एक भी नागरिक खाते के बिना नहीं रहना चाहिए। मेरा हमेशा से विश्‍वास रहा है कि हम अपनी अदम्‍य निष्‍ठा और परिश्रम से किसी भी चुनौती का सामना कर सकते हैं। आपने उम्‍मीद से बेहतर प्रदर्शन किया है।’ प्रधानमंत्री ने कहा, ‘हम जब यहां से आगे बढ़ेगें तो यह यात्रा कठिन हो जायेगी और लक्ष्‍यों को पाना भी मुश्किल होता जाएगा। उन अंतिम नागरिकों तक पहुंचना भी और ज्‍यादा कठिन हो जायेगा जिनका बैंक खाता नहीं है। हमें हर नागरिक तक पहुंचने के अपने प्रयासों को कमजोर नहीं पड़ने देना चाहिए।’ श्री मोदी ने कहा, ‘यह उचित समय है कि हम अपनी योजना में जरूरी मध्‍यावधि संशोधन कर लें। नए खाता धारकों में वित्‍तीय समझ पैदा करने के लिए अनेक प्रयास करने होंगे। नए खातों को प्रचलन और उचित उपयोग में रखना होगा। आधार नंबर को बैंक खातों से जोड़ना होगा। इन्‍टरनेट के माध्‍यम से अपने ग्राहक को जानने (ऑनलाइन-केवाईसी) जैसी सुविधाओं का उचित उपयोग करना होगा। बैंक शाखाओं और बैंक मित्रों को नियमित रूप से खाता धारकों तक पहुंचने के लिए सक्रिय भूमिका निभानी होगी।’ प्रधानमंत्री ने कहा, ‘आपके उत्‍साह और प्रतिबद्धता से मैं आश्‍वस्‍त हूं कि हम प्रधानमंत्री जन-धन योजना के निर्धारित लक्ष्‍यों को सफलतापूर्वक प्राप्‍त कर लेंगे।’
प्रधानमंत्री ने दतसान गुंजेकोहोनेई बौद्ध मंदिर के, सेंट पीटर्सबर्ग के प्रधान पुजारी बुढा बालमेविक को जम्‍पा डोनर का ग्रंथ ऊर्गा कन्‍जूर अर्पित किया

प्रधानमंत्री श्री नरेंद्र मोदी ने दतसान गुजेकोईनेई बौद्ध मन्दिर के प्रधान पुजारी बुढा बालजेहविच बडमेयेव को जम्‍पा डोनर के ग्रंथ ऊर्गा कन्‍जूर के 100 खण्‍ड अर्पित किए। तिब्‍बती कन्‍जूर का ऊर्गा संस्‍करण 1955 तक लोगों की विस्‍मृति से दूर था और प्रो. रघुवीरा सूची के साथ इसके 104 खंडों का पूरा सैट भारत ले आए थे। मंगोलियाई गणराज्‍य के प्रधानमंत्री द्वारा उन्‍हें दिया गया यह दुर्लभ और अद्वितीय ग्रंथ है। मंगोलिया के पिछले जिबकन्‍दम्‍पा के संरक्षण में 1908 से 1920 तक इस कन्‍जूर को संशोधित, सम्‍पादित और लिप्‍यांतरित किया गया था। बाद में दी डर्गे तथा दो चीनी संस्‍करण (ऋग्‍य-पर-मद उईस) के साथ इसे सम्‍बद्ध किया गया। इसकी तथल-पा कन्‍जूर मान्‍यता अब भी कायम है, जो कि त्‍शाल-पा कन्‍जूर के पुराने संस्‍करण हफन-पा पर आधारित है। इसका आकार पूर्व ज्ञात जिलोग्राफिक संस्‍करण से भी छोटा (35×25) है।
प्रधानमंत्री श्री नरेन्द्र मोदी ने इजराइल के प्रधानमंत्री बेंजामिन नेतन्याहू से बात की

प्रधानमंत्री श्री नरेन्द्र मोदी ने इजराइल के प्रधानमंत्री बेंजामिन नेतन्याहू से आज 1 फरवरी 2021 को फोन पर बातचीत की। प्रधानमंत्री मोदी ने 29 जनवरी 2021 को नई दिल्ली में इजरायली दूतावास के पास आतंकवादी हमले की अपनी कड़ी निंदा की। उन्होंने प्रधानमंत्री नेतन्याहू को आश्वासन दिया कि भारत के लिए इजरायल के राजनयिकों और परिसरों की सुरक्षा सबसे अधिक महत्व रखती है और अपराधियों को खोजने और दंडित करने के लिए सभी संसाधनों को तैनात किया जाएगा। दोनों नेताओं ने इस संदर्भ में भारतीय और इजराइल सुरक्षा एजेंसियों के बीच घनिष्ठ समन्वय के बारे में संतोष व्यक्त किया। दोनों नेताओं ने अपने-अपने देशों में कोविड-19 महामारी के खिलाफ लड़ाई की प्रगति के बारे में एक-दूसरे को जानकारी दी और इस क्षेत्र में आगे सहयोग की संभावनाओं पर चर्चा की।